**Frol IL orientering**

**Årsmelding 1988**

Med i styre og råd: Leder Olav Martin Indgaard

Nestleder/oppmann Hans Lund

Sekretær Liv Eriksen

Kasserer Hans Moltzau

(Lederne i rådene sitter også i avdelingsstyret)

Instruksjonsråd: Anne M. Kvam (leder)

Randi Haugskott

Kari Ulseth

Treningsråd: Eirik Ulseth (leder)

Magnhild Forseth

Vidar Skjerve

Kartråd: Torbjørn Sirum (leder)

Oddbjørn Selbo

Vidar Skjerve

O-Trampråd : Vidar Venås (leder)

Hans lund

Hans Moltzau

**STYRETS ARBEIDE**

Det er i løpet av året avholdt 8 styremøter og blitt behandlet 69 saker. For det meste har det vært saker knyttet til den daglige drift av o-avdelingen. Av mere spesielle saker kan nevnes arbeidet med ny løpsdrakt og omsetning av den. Men på grunn av stort lager av enkelte størrelser ble det vedtatt å vente til neste år med ny bestilling. Men det ble inngått avtale med Hveding sport om rabatt på kjøp av o-utstyr og joggesko til våre medlemmer.

For å styrke økonomien tok vi på oss en rivejobb i sentrum, noe som innbrakte kr 9500 etter hard jobbing fra 12 av medlemmene i 5 kvelder. Vi har også arbeidet en del med instruks for tillitsvalgte, uten at et ferdig forslag foreligger ennå. Vi avventer Hovedlagets arbeide med ILIS (Idrettslaget i sentrum).

**REPRESENTASJON**

Hans Moltzau, Johan Skjerve og Ragnhild Indgaard møtte på kretstinget på Snåsa. Olav M. Indgaard gikk på Tinget av som kretsleder, og ingen ny froling ble valgt inn i kretsstyret. Vi er derfor i år for første gang på mange, mange år ikke representert i ledelsen av kretsen.

Hans Moltzau og Olav M. Indgaard møtte på kretsens vårkonferanse på Hegle grendehus. Anne M. Kvam og Olav M. Indgaard møtte på kretsens høstkonferanse på Steinkjer. Hans Moltzau og Vidar Skjerve møtte på kretsens møte med årets kontrollører, løypeleggere og løpsledere i april.

**KURS**

Hans Lund, Vidar Skjerve og Gunnar Vatn deltok på NOFs regionale kurs på Teveltunet i april.

14 medlemmer deltok på vårt interne arrangørkurs.

**LEIRE**

Ingerid Vatn og Bjørn Åge Reinås deltok på landsleir på Konnerud. O-Troll-leir: Øystein Folkvord, Anders Røstad, Trond V. Trustrup, Camilla Skimmeli og Anne Stine Ven deltok på leiren på Ronglan.

**EGNE ARRANGEMENT**

**Nasjonale løp**:

1.mai Blåveisløpet i Børsåsen med 245 deltagere. Ingvar Reistad var ansvarlig for et meget godt gjennomført løp. Løpet ble for anledningen omdøpt til Jubileumsløp for å markere lagets 100 års jubileum.

28.august KM stafett på vårt nye kart over Banmyra. 178 deltagere i et meget godt arrangert KM. Vidar Skjerve var løpsleder.

**Bygdakampen**:

Det har også i år vært arrangert Bygdakamp mellom Verdal OK, OK Skøynar og Frol IL. Reglene ble i år forandret for å prøve å gjøre det mer attraktivt for de unge løperne å delta, uten at det har ført til større deltagelse fra ungdommen. Særdeles dårlig oppmøte blant frolingan. Vi ble igjen suverent dårligst av lagene. VOK vant.

**O-Sjuern**:

Det er også i år arrangert 10 løp hvorav 7 teller i sammendraget. Noe varierende oppmøte, men totalt har det deltatt 94 frolinger på ett eller flere løp. 27 stykker klarte kravet til ivrigpokalen, og sammenlagt ble Vidar Skjerve vinner med 140 poeng, foran Vidar Venås med 131 poeng.

**DELTAGELSE I KONKURRANSER**

I år ble antall starter i internasjonale, nasjonale og kretsløp totalt 225. Dette er en kraftig nedgang fra tidligere år. Flest starter har Gunnar Vatn med 25 løp. Videre følger Vidar Skjerve og Ingerid Vatn med 18 løp, Hans Lund 17, Kari Ulseth og Per Anders Røstad 16.

Flest førsteplasser har Ingerid Vatn med 5, Gunnar Vatn 3 og Johan Skjerve 2. Fire løpere har 1 seier hver.

Hovedløpet for yngre:

Ingerid Vatn var i år eneste froling som klarte å kvalifisere seg til deltagelse i Hovedløpet. Hun fikk en 27.plass av de 65 startende i D 13-14. Løpet gikk på Voss. I stafetten deltok hun på NTOKs 6.lag som fikk en 41.plass.

NM junior:

Dette gikk i år på Senja i Troms. Kari Ulseth fikk en 41.plass i D 17-18. Gunnar Vatn fikk en 39.plass i H 17-18.

Kretsmesterskap:

Ingen gull i kretsmesterskap til Frol i år. Men vi fikk 2 sølvmedaljer i KM individuelt arrangert av OK Skøynar. Ingerid Vatn i D 13-14 og Gunnar Vatn i H 17-18. Bronse til Hans Moltzau i H 50-.

Midt-Norsk Mesterskap:

Arrangert i Nord-Østerdal av IL Nansen og Os IL. Av resultatene nevnes:

Gunnar Vatn nr. 6 i H 17-18

Ingerid Vatn nr. 10 i D 13-14

Per Anders Røstad nr. 12 i H 19-20

Kari Ulseth nr. 14 i D 17-18

Gunnar Vatn, Vidar Skjerve og Per A. Røstad nr. 14 i stafetten klasse H 17-.

Klubbmesterskap:

Klubbmestre i 1988:

D 13-14 Ingerid Vatn

D 17- Marit Hæreid

D 35- Anne M. Kvam

D 45- Bergljot Venås

H 13-14 Jon O. Olaussen

H 17- Vidar Skjerve

H 45- Hans Moltzau

Internasjonale løp:

Gunnar Vatn sesongdebuterte i påsken med to løp i Danmark. Meget gode resultater. En 7.plass og en 9.plass.

Andre utenlandsopphold ble det i juni. Da satte 7 frolinger kursen for Finland og den etter hvert så tradisjonelle Jukolastafetten. Vi deltok for fjerde gang. I år med dette laget: Gunnar Vatn, Per Anders Røstad, Johan Skjerve, Ole A. Hustad, Olav Martin Indgaard, Hans Lund og Vidar Skjerve. Etter en god start, hvor laget var oppe på en 145.plass, endte vi på en 229.plass. Dette er den beste plasseringen vi noen gang har oppnådd. Totalt startet 1000 lag. Fire frolinger deltok også på verdens største idrettsarrangement, O-Ringen 5 dagars i Sverige. Løpene gikk i år i Sundsvall, og samlet 17500 deltagere fra hele verden. Best plassert ble Olav M. Indgaard med en 12.plass i H 21 B1. Hans Lund ble nr. 25 i samme klasse. Gunnar Vatn besatte 31.plassen i H 18 AL, og Vidar Skjerve 45.plassen i H 21 AL.

**SAMMENDRAG**

Gjennomsnittlig deltok 5,5 frolinger på hvert terminfesta løp i år. Totalt har vi vært representert på 40 forskjellige løp. Dette sier vel sitt om oppslutningen om årets sesong. Den er vel den svakeste på mange år. Spesielt bekymringsfull er den svake konkurranse-iveren blant våre yngre løpere. Når i tillegg gammelkallan svikter, går det utover klubbmiljøet på løpene. Vi er inne i en vond sirkel. Færre jente/gutteløpere fører til færre voksne, som igjen fører til dårligere miljø for de som er igjen.

Hvis vi ser på løpene hvor det deltok flest frolinger, ligger disse løpene innenfor en radius på 40 km. fra Levanger. 40% av antall starter i år fordeler seg på kun 5 løp. Vi er for makelig anlagt, det er ingen som vil kjøre noen mil for å delta på løp. Sportslig har nivået sunket. Det er for få som hevder seg i kretsen. Det er for lite med våre 3 kretslagsløpere (Gunnar Vatn, Kari Ulseth og Per A. Røstad) pluss Ingerid Vatn til å skape et elitemiljø.

Av positive trekk ved årets sesong er at O-Trampen fortsatt samler stor oppslutning. God jobbing av komiteen gir resultater. Likeledes har vi fått til mye på kartfronten. Et nytt kart utgitt, pluss enda et synfart, er meget bra.

Olav Martin Indgaard

Leder

**ÅRSMELDING FRA INSTRUKSJONSRÅDET**

Rådet har bestått av Anne M. Kvam (leder), Randi Haugskott og Kari Ulseth.

Vi har i løpet av året hatt 3 møter og en del telefonkontakt.

Ansvarsområder:

Vintertrening for o-rekruttene

Nybegynnerkurs om våren

Oppfølging av både nybegynnere og rekrutter i o-sesongen

Vintertrening for o-rekruttene:

Det ble sendt ut treningsinvitasjon til alle aktuelle o-rekrutter i Frol. Resultatet ble 4 rekrutter som møtte til torsdagstrening på Mule. Opplegget var kombinert o-teknisk/fysisk trening i sal. Deretter løpetur, og så råball til slutt. Medlemmene i instruksjonsrådet fordelte ansvaret for de enkelte treningskvelder seg imellom.

Nybegynnerkurset:

Nybegynnerkurset startet 4.mai i Staupshaugen, og fortsatte 7., 11. og 18.mai som et innslag i O-Sjuern eller Bygdakampen. Resultatet ble 5 nye rekrutter, 4 barn og 1 voksen.

Oppfølging av nybegynnere og rekrutter i sesongen:

De 5 nye fikk tilbud om videre opplæring gjennom O-Sjuern og Bygdakampen. 4 av disse møtte trofast opp, mens femtemann måtte ta pause på grunn av allergiplager. Opplegget fra vår side var å følge de rundt løypa, noe som fungerte godt. Noen prøvde seg etter hvert på egen hånd, både på O-Sjuern og på løp i kretsen ellers. Av de 4 som deltok på vintertreninga, falt en fra, og de andre var mer eller mindre aktive. Oppfølgingen av disse ble for dårlig fra vår side, vi rakk bare over nybegynnerne. Hvordan oppfølgingen av rekruttene skal skje i praksis må derfor opp til ny diskusjon.

**ÅRSMELDING FRA TRENINGSKOMITEEN**

Komiteen har i år bestått av Eirik Ulseth (leder), Vidar Skjerve og Magnhild Forseth.

Komiteen har hatt 5 møter, og det har vært arrangert 3 løpermøter. Oppmøtet på løpermøtene var ikke overvettes stort. De to første møtene ble arrangert uten trekkplastre «utenfra», mens det siste møtet 15.april hadde herrene Håvard Tveite, Atle Dengerud og Rolf Vestre på programmet. Disse deltok i den første «Frol-mila» (gateløp) og stilte opp hos oss etterpå. De fortalte om egne erfaringer med treninger, konkurranser etc., og det ble en riktig trivelig kveld. Dessverre møtte ikke fler enn ca. 20 opp. Vi savnet f.eks. mange av de yngre i avdelingen.

Komiteen prøvde i de første møtene å legge opp en struktur på høst/vintertreningene. Bl.a. var vi inne på muligheten av å forandre noe på strukturen på treninga for å få flere til å møte opp. Dette har vi ikke greidd. Torsdagstreningene på Mule begynte medio november, og det var i grunnen dårlig oppmøte fra første gang. Vi savnet flere dameløpere og herreløpere, mens de yngre som vi har, møtte relativt flittig opp. Tirsdagstreninga droppet vi, anbefalte i stedet de som ønsket trening den dagen å delta i friidrettsavdelingens trening. Dette var det flere av de aktive som benyttet seg av.

Også i år ble det fullt oppmøte på mandagskvelder i kjelleren til Okkenhaug/Hegstad fysikalske. Dette ble arrangert i privat regi.

De yngste på torsdagstreninga fikk i år som i fjor et spesielt opplegg under ledelse av Anne M. Kvam. Dette har fungert svært bra.

I desember ble det satt et halvårsprogram som ble diskutert på et løpermøte. Tanken var å arrangere flere gate-o-løp. Det ble med ett. Vi foreslo samlede langturer på ski. Men p.g.a. dårlige snøforhold ble dette aldri realisert. Gaukrennet ble overtatt av en komite i år: Per Anders Røstad, Johan Reistad og Gunnar Vatn. Det ble ikke mindre vellykket av den grunn.

Mens vi greide å opprettholde ambisjonene om trening, dagsamling etc. fram til våren, ble sesongen preget av treningsløp og konkurranser, og ingen aktivitet fra treningskomiteen. Det ser ikke ut til å være plass til aktivitet hverken hos komiteen eller de aktive.

Klubben har stilt opp i diverse stafetter. I Jukola fikk vi med ett herrelag. Ellers har vi deltatt i de tradisjonelle stafettene, men vi har i 1988 ikke hatt gode nok stafettlag til å hevde oss i kretsen. Det er vel riktig å si at det sportslige nivået i klubben ikke er særlig høyt, selv om vi har hatt 3 av juniorene på kretslaget. Det er for få som har ambisjoner om å delta aktivt. Og det har liten verdi å øke aktiviteten i treningskomiteen når de som er aktuelle ikke møter opp. Det er grunn til å diskutere dette på årsmøtet.

**ÅRSMELDING FRA KARTKOMITEEN**

Komiteen har bestått av Torbjørn Sirum (leder), Oddbjørn Selbo og Vidar Skjerve. Komiteen har hatt 3 møter, pluss en del kontakt ellers.

Synfaringsarbeidet og utgivelse av kart: Banmyra ble synfart ferdig og utgitt til KM stafett i høst. Storåsen ble ved leid hjelp synfart ferdig i sommer, og vil bli reintegnet nå i vinter. Nye hogstfelt vil bli synfart våren -89, og kartet er planlagt ferdig til neste sommer. Staupshaugen er resynfart i år. Det utgis i løpet av vinteren.

Dugnad: Komiteen har for Frol Bygdeallmenning laget hyttekart for Vulusjøområdet.

Banmyra-kartet var kostnadsberegnet til kr. 47.000. Sluttregnskapet viser en kostnad på kr. 31.000. Dette gir en dugnadsinnsats på kr 16.000.

STUI-midler: Kr. 20.000 vil bli utbetalt til Frol IL for Banmyra. Det er søkt om kr. 35.600 for Storåsen, og kommunalt tilskudd på kr. 29.800. Totalkostnad er beregnet til kr. 89.000

**ÅRSMELDING FRA O-TRAMPKOMITEEN**

Komiteen har bestått av Vidar Venås (leder), Hans Lund og Hans Moltzau.

Tall og fakta om O-trampsesong nr. 18:

* Salg (fjorårets tall i parentes) 169 (170) konvolutter

136 (137) ekstra kort

Totalt 305 (307)

* PR-brosjyre: Opplag 5000. Ble delt ut til de fleste husstander i Levanger og omegn. Ble også lagt ut i en del forretninger, legekontor, bibliotek og delt ut på stand.
* Informasjonsskriv til de fleste bedrifter og skoler i kommunen.
* Stand med info om O-trampen under aktivitetsdagene på Magneten 2. til 7.mai. Hadde også ei o-løype inne på Magneten med spørsmål fra Trampen og naturen.
* Åpningsdag i Børsåsen 7.mai. Ca. 60 O-Trampere besøkte oss. Kaffe og boller til de besøkende.
* Kaffepost 26.juni. Post 42 (Roknesvolden) var i år møtested for O-Trampere. Vi kokte kaffe og serverte ca. 80 personer.
* O-Tramppostene. 45 poster ute hele sesongen. Månedsposter hadde vi også i år, slik at totalt ble det 65 poster.
* Fjellkartet Frolfjellet. Arbeidet går sin gang. Bjørn Bye og Bjørn Olav Nygård skal i løpet av vinteren få navn og kløvveier inn på kartet. Vi har drevet en del synfaring. Håper på trykking i -89 slik at vi kan bruke kartet i O-Trampen -90.
* Konklusjon: Etter de tilbakemeldinger vi har fått fra O-Trampere har årets sesong vært vellykket. Eneste klagene vi får er på klippetengene, så de skal skiftes ut til neste år. Så Hans, Hans og Vidar vil med denne årsmeldinga takke for i år, og ønske vel møtt til neste år.